(Návrh)

**VYHLÁŠKA**

**Štatistického úradu Slovenskej republiky**

z ... 2021

**o správach o kvalite zostavených štatistík**

Štatistický úrad Slovenskej republiky (ďalej len „úrad“) podľa § 8 ods. 2 zákona č. 540/2001 Z. z. o štátnej štatistike v znení zákona č. .../2021 Z. z. ustanovuje:

§ 1

1. Touto vyhláškou sa ustanovuje
2. obsah a štruktúra správy o kvalite, ktorou iný orgán vykonávajúci štátnu štatistiku zverejňuje výsledky hodnotenia kvality ním zostavenej štatistiky (ďalej len „správa o kvalite“),
3. periodicita aktualizácie správy o kvalite.
4. Postup podľa tejto vyhlášky sa neuplatní, ak sa správa o kvalite vydáva podľa osobitného predpisu.[[1]](#footnote-1))

§ 2

Na účely tejto vyhlášky sú metaúdajmi údaje, ktoré definujú a popisujú iné údaje.

§ 3

1. Obsah a štruktúra správy o kvalite je uvedená v prílohe.
2. Periodicita aktualizácie správy o kvalite je minimálne raz za rok.

§ 4

Táto vyhláška nadobúda účinnosť 1. januára 2024.

Alexander Ballek v. r.

**Príloha**

**k vyhláške č. ... /2020 Z. z.**

**Obsah a štruktúra správ o kvalite**

|  |  |  |
| --- | --- | --- |
| **Číslo** | **Názov položky** | **Popis** |
| **1** | **Kontakt** | Kontaktné údaje zamestnanca / vecne príslušného útvaru organizácie zodpovednej za poskytovanie údajov a/alebo metaúdajov. |
| 1.1 | Organizácia | Plný názov organizácie. |
| 1.2 | Adresa | Poštová adresa organizácie. |
| 1.3 | Kontaktná osoba | Meno zamestnanca zodpovedného za správu o kvalite |
| 1.4 | Odbor | Názov vecne príslušného organizačného útvaru, ktorý je zodpovedný za správu o kvalite. |
| 1.5 | Telefón | Telefónne číslo na zamestnanca zodpovedného za správu o kvalite. |
| 1.6 | E-mail | E-mailová adresa zamestnanca zodpovedného za správu o kvalite. |
| **2** | **Aktualizácia metaúdajov** | Dátum vloženia metaúdajov do databázy a ich aktualizácie v databáze. |
| 2.1 | Dátum poslednej zmeny | Dátum poslednej aktualizácie a zverejnenia správy o kvalite. |
| **3** | **Popis štatistiky** | Popis zverejňovaných údajov, ktoré možno zobraziť používateľom pomocou tabuliek, grafov alebo máp. |
| 3.1 | Popis údajov | Krátky a ľahko zrozumiteľný popis súboru údajov, odkazujúci sa na zverejňované štatistické údaje a indikátory. |
| 3.2 | Klasifikačný systém | Zoznam všetkých klasifikácií, ktoré boli použité pri tvorbe dátového súboru. |
| 3.3 | Pokrytie štatistických oblastí a okruhov | Hlavné ekonomické alebo iné odvetvia, ku ktorým sa štatistika vzťahuje. |
| 3.4 | Štatistické pojmy a definície | Štatistické vlastnosti štatistických pozorovaní. |
| 3.5 | Štatistická jednotka | Subjekt, o ktorom sa získavajú informácie a v poslednej fáze sa zostavuje štatistika. |
| 3.6 | Cieľová populácia | Cieľová populácia je populácia, ktorá vyhovuje danému predmetu skúmania a pre ktorú robíme závery na základe výberového skúmania. |
| 3.7 | Geografické pokrytie | Krajina alebo región, ku ktorému sa vzťahuje meraný štatistický jav. |
| 3.8 | Časové pokrytie | Časové obdobie, za ktoré sú zverejňované štatistické údaje. |
| 3.9 | Bázické obdobie | Obdobie použité ako základ pre výpočet indexu, alebo obdobie, ku ktorému sa vzťahuje časový rad (napr. bázický rok 2000). |
| **4** | **Merná jednotka** | Jednotka, v ktorej sa merajú hodnoty údajov. |
| **5** | **Referenčné obdobie** | Obdobie alebo časový okamih, ku ktorému sa vzťahuje štatistické pozorovanie. |
| **6** | **Inštitucionálny mandát** | Súbor pravidiel alebo pokynov, na základe ktorých je určitá organizácia oprávnená zbierať, spracúvať a zverejňovať štatistické údaje. |
| 6.1 | Právne akty a iné dohody | Iný orgán vykonávajúci štátnu štatistiku je oprávnený zbierať, spracúvať a zverejňovať štatistické údaje podľa zákona č. 540/2001 z. z. o štátnej štatistike v znení neskorších predpisov.  Štatistické zisťovanie sa riadi Programom štátnych štatistických zisťovaní na príslušné obdobie, ktorý vydal úrad.  Písomný dokument podľa § 4 ods. 2 zákona č. 540/2001 Z. z. o štátnej štatistike v znení zákona č. .../2021 Z. z. a adresa webovej stránky, na ktorej je zverejnený.  Písomná zmluva uzavretá s treťou osobou podľa § 4 ods. 3 zákona č. 540/2001 Z. z. o štátnej štatistike v znení neskorších predpisov a adresa webovej stránky, na ktorej je zverejnená. |
| 6.2 | Spoločné využívanie údajov | Dohody a postupy týkajúce sa zdieľania údajov a koordinácie medzi organizáciami, ktoré sú zodpovedné za produkciu údajov. |
| **7** | **Štatistická dôvernosť** | Vlastnosti údajov, ktoré indikujú, do akej miery by ich neoprávnené zverejnenie mohlo ovplyvniť, alebo poškodiť záujem respondenta alebo ďalších zainteresovaných strán. |
| 7.1 | Politika štatistickej dôvernosti | Legislatívne opatrenia alebo iné formálne postupy, ktoré bránia neoprávnenému zverejneniu údajov, ktoré priamo alebo nepriamo identifikujú fyzickú alebo právnickú osobu. |
| 7.2 | Zaobchádzanie s údajmi | Pravidlá používané pri spracovaní údajov, ktoré zabezpečia štatistickú dôvernosť a zabránia neoprávnenému zverejneniu. |
| **8** | **Politika zverejňovania** | Pravidlá zverejňovania štatistických informácií. |
| 8.1 | Kalendár prvého zverejnenia | Harmonogram publikovania štatistických výstupov. |
| 8.2 | Prístup ku kalendáru prvého zverejnenia | Prístup k informáciám v kalendári prvého zverejnenia. |
| 8.3 | Prístup používateľov k štatistickým informáciám | Politika šírenia štatistických informácií a Princípy zverejňovania a poskytovania štatistických informácií. |
| **9** | **Periodicita zverejňovania** | Frekvencia zverejňovania štatistických informácií. |
| **10** | **Dostupnosť a zrozumiteľnosť** | Média, rôzne prostriedky a formáty, prostredníctvom ktorých sú štatistické údaje poskytované používateľom a ich dostupnosť.  Dostupnosť a zrozumiteľnosť hovoria o tom, ako jednoducho, za akých podmienok a akými spôsobmi môžu používatelia získať, využívať a interpretovať štatistické údaje a tiež o rozsahu v akom sú poskytované podporné informácie a dodatočná pomoc. |
| 10.1 | Tlačové správy | Pravidelné alebo ad-hoc tlačové správy týkajúce sa štatistických údajov. |
| 10.2 | Publikácie | Pravidelné alebo ad-hoc publikácie, prostredníctvom ktorých sú štatistické údaje dostupné verejnosti. |
| 10.3 | On-line databázy | Online databázy prostredníctvom ktorých sú prístupné zverejňované údaje. |
| 10.4 | Prístup k mikroúdajom | Informácia o tom, či sú zverejňované aj mikroúdaje. |
| 10.5 | Iné | Odkazy na iné najdôležitejšie spôsoby, akými sú zverejňované štatistické informácie. |
| 10.6 | Dokumentácia o metodike | Dostupné metodické dokumenty a hypertextové odkazy k metodickým dokumentom. |
| 10.7 | Dokumentácia o kvalite | Dokumentácia o postupoch používaných pri riadení a hodnotení kvality. |
| **11** | **Riadenie kvality** | Systémy a rámce, ktoré organizácia používa pri riadení kvality štatistických produktov a  procesov. |
| 11.1 | Zabezpečovanie kvality | Všetky implementované systematické činnosti, ktorými je zabezpečené, že uplatňované postupy sú v súlade s požiadavkami na štatistické výstupy. |
| 11.2 | Hodnotenie kvality | Celkové hodnotenie kvality údajov na základe štandardných kritérií kvality. |
| **12** | **Relevantnosť** | Miera, do akej štatistické informácie uspokojujú súčasné a potenciálne potreby používateľov. |
| 12.1 | Potreby používateľov | Opis používateľov a ich potrieb v oblasti využívania štatistických údajov. |
| 12.2 | Spokojnosť používateľov | Opatrenia na zisťovanie spokojnosti používateľov. |
| 12.3 | Úplnosť štatistických informácií | Rozsah v akom sú k dispozícii všetky potrebné štatistiky. |
| **13** | **Presnosť a spoľahlivosť** | Presnosť je miera zhody medzi vypočítanou alebo odhadnutou hodnotou a skutočnou neznámou hodnotou skúmanej premennej.  Spoľahlivosť je stupeň zhody medzi počiatočnou odhadovanou hodnotou a konečnou odhadovanou hodnotou. |
| 13.1 | Celková presnosť | Posúdenie presnosti spojenej s určitým súborom údajov alebo doménou, ktoré sumarizuje jednotlivé komponenty presnosti. |
| 13.2 | Výberové chyby | Časť rozdielu medzi skutočnou hodnotou skúmaného parametra populácie a získaným odhadom, ktorá je spôsobená tým, že odhad nie je vypočítaný z celej populácie ale iba z výberového súboru. |
| 13.3 | Nevýberové chyby | Časť rozdielu medzi skutočnou hodnotou skúmaného parametra populácie a získaným odhadom, ktorá je spôsobená inou ako výberovou chybou. K nevýberovým chybám dochádza v procese zberu a spracovania údajov. |
| **14** | **Včasnosť a dochvíľnosť** |  |
| 14.1 | Včasnosť | Včasnosť informácie je časový rozdiel medzi dostupnosťou informácie a výskytom udalosti alebo javu, ktorý popisuje. |
| 14.2 | Dochvíľnosť | Dochvíľnosť predstavuje časové oneskorenie medzi dátumom skutočného zverejnenia údajov a dátumom vopred uvedeným v oficiálnych kalendároch zverejňovania údajov, stanovených legislatívou alebo odsúhlasených na základe partnerských dohôd. |
| **15** | **Porovnateľnosť a koherentnosť** | Porovnateľnosť je zameraná na meranie vplyvu rozdielov aplikovaných štatistických koncepcií, nástrojov a postupov merania pri porovnávaní medzi geografickými oblasťami, negeografickými (štatistickými) doménami alebo v čase.  Údaje sú porovnateľné, ak sú rozdiely medzi štatistikami z rôznych geografických oblastí, negeografických (štatistických) domén alebo v čase spôsobené iba rozdielmi medzi skutočnými hodnotami štatistík.  Koherentnosť štatistík vyjadruje možnosť hodnoverne kombinovať a spoločne využívať vzájomne súvisiace údaje z rôznych zdrojov, rôznymi spôsobmi a na rôzne účely. |
| 15.1 | Geografická porovnateľnosť | Rozsah porovnateľnosti štatistík medzi geografickými oblasťami. |
| 15.2 | Porovnateľnosť v čase | Rozsah porovnateľnosti alebo zosúladenia štatistík v čase.  Dĺžka porovnateľného časového radu je počet referenčných období v časovom rade od posledného zlomu. Zlomy sa môžu zjaviť v časovom rade, ak dôjde k zmene definície odhadovaných parametrov (premenná alebo populácia) alebo k zmene metodiky. |
| 15.3 | Prierezová koherentnosť | Rozsah porovnateľnosti štatistík s údajmi z iných zdrojov alebo iných štatistických domén. |
| 15.4 | Vnútorná koherentnosť | Rozsah konzistentnosti štatistík v rámci daného súboru údajov. |
| **16** | **Náklady a záťaž respondentov** | Náklady spojené so zberom a tvorbou štatistických produktov a záťaž respondentov. |
| **17** | **Revízia údajov** | Akékoľvek zmeny hodnôt v už zverejnených štatistikách. |
| 17.1 | Politika revízií | Politika zabezpečujúca transparentnosť zverejňovaných údajov tým, že definuje postupy, pomocou ktorých sú predbežne zostavené údaje neskôr revidované. |
| 17.2 | Revízia údajov v praxi | Informácie o revízií údajov v praxi. |
| **18** | **Štatistické spracovanie** | Postupnosť úkonov, podľa daného súboru pravidiel, prostredníctvom ktorých sú zo získaných údajov odvodené nové informácie. |
| 18.1 | Zdrojové údaje | Charakteristiky a zloženie zozbieraných zdrojových štatistických údajov, ktoré budú použité pri zostavovaní štatistických agregátov. |
| 18.2 | Periodicita zberu údajov | Periodicita, s akou sa zbierajú zdrojové údaje. |
| 18.3 | Zber údajov | Systematický proces získavania údajov pre oficiálne štatistiky. |
| 18.4 | Validácia údajov | Proces monitorovania zostavených výsledkov a zabezpečenie požadovanej kvality štatistických výstupov. |
| 18.5 | Spôsob spracovania údajov | Postupnosť úkonov, podľa daného súboru pravidiel, prostredníctvom ktorých sú zo získaných údajov odvodené nové informácie. |
| 18.6 | Úprava údajov | Postupnosť úkonov použitých pri úprave štatistických údajov, s cieľom zosúladiť ich s národnými alebo medzinárodnými štandardmi, alebo v prípade riešenia rozdielov v kvalite údajov, ak je potrebné zostaviť špecifické dátové súbory |
| **19** | **Poznámka** | Doplňujúci text, ktorý je možné pripojiť k údajom alebo metaúdajom. |

1. ) Napríklad nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31. 3. 2009) v platnom znení, nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. v. EÚ L 174, 26. 6. 2013) v platnom znení, nariadenie Európskeho parlamentu a Rady (EÚ) 2019/2152 z 27. novembra 2019 o európskych podnikových štatistikách, ktorým sa zrušuje 10 právnych aktov v oblasti podnikových štatistík (Ú. v. EÚ L 327, 17. 12. 2019). [↑](#footnote-ref-1)